หุ้นปิดตลาดร่วง 12.16 จุด
นักลงทุนกังวลปัจจัยในประเทศ กดดันดัชนีช่วงบ่าย ปิดตลาดร่วง 12.16 จุด ซื้อขายกว่า 7 หมื่นล้าน
22 พ.ค. 2556

นักลงทุนกังวลปัจจัยในประเทศ กดดันดัชนีช่วงบ่าย ปิดตลาดร่วง 12.16 จุด ซื้อขายกว่า 7 หมื่นล้าน
วันนี้ดัชนีตลาดหุ้นไทย เคลื่อนไหวผันผวนช่วงเช้าและเปิดตลาดภาคบ่ายยังแกว่งแดนลบ แต่ท้ายตลาดกลับมีแรงขายจนกดดัชนีร่วงแรง ปิดตลาดที่ 1,631.27 จุด ลดลง 12.16 จุด หรือ -0.74%  ด้วยมูลค่าการซื้อขายที่หนาแน่นกว่า 73,247.37 ล้านบาท
หลักทรัพย์ที่มีการซื้อขายสูงสุด 5 อันดับ ได้แก่
1.INTUCH ปิดที่ 93.00 บาท ลดลง -3.75 บาท มูลค่าการซื้อขาย 6,162.38  ล้านบาท
2.TRUE ปิดที่ 10.10 บาท ลดลง -0.10 บาท มูลค่าการซื้อขาย 4,526.43  ล้านบาท
3.PTT ปิดที่ 347.00 บาท เพิ่มขึ้น 2.00 บาท มูลค่าการซื้อขาย 2,947.51  ล้านบาท
4.KTB ปิดที่ 23.00 บาท ลดลง -0.60 บาท มูลค่าการซื้อขาย 2,730.94  ล้านบาท
5.BAY ปิดที่ 35.75 บาท เพิ่มขึ้น 1.25 บาท มูลค่าการซื้อขาย 2,500.19  ล้านบาท
นายเทิดศักดิ์ ทวีธีระธรรมผู้อำนวยการอาวุโส บล.เอเซียพลัส กล่าวว่า ดัชนีหุ้นที่ปรับตัวลดลงแรงในช่วงปลายตลาดน่าจะมาจากความกังวลของนักลงทุนที่เกิดขึ้น ในกรณีที่ก่อนหน้าคาดกันว่าในการประชุมคณะกรรมการนโยบายการเงิน(กนง.)ในวันที่ 29 พ.ค.นี้ มีความเป็นไปได้สูงที่จะลดดอกเบี้ย ภายหลังจาก สศช. ได้ออกมาปรับลดคาดการณ์การเติบโตของจีดีพี แต่ล่าสุดธนาคารแห่งประเทศไทย (ธปท.) ระบุว่า จะต้องมีการตรวจสอบตัวเลขอย่างละเอียดไม่ใช่พิจารณาตัวเลขตัวเลขหนึ่ง แต่จะต้องดูอย่างรอบด้าน ทำให้กังวลกันว่าในการประชุมกนง.ดอกเบี้ยจะลดลงหรือไม่
นอกจากนี้ในวันพรุ่งนี้ สภาจะมีการเปิดประชุมวิสามัญเพื่อพิจารณางบประมาณและทำให้มีความกังวลเกิดขึ้นว่าอาจจะมีการนำ พ.ร.บ.ปรองดองเข้าสู่การพิจารณาด้วยหรือไม่ ซึ่งหากมีการจะทำให้สถานการณ์การเมืองอาจกลับมากดดันตลาดได้
อย่างไรก็ตามการที่ตลาดหุ้นขึ้นมาแรงและเร็ว จึงทำให้มีการขายทำกำไร และทำให้ดัชนีปรับฐานลงมาด้วยนี้ก็เป็นเหตุผลหนึ่งที่ดัชนีปรับตัวลดลงแรง ซึ่งมองแนวรับที่ 1,620 จุดและแนวต้านที่ 1,640 จุด